*****

ΚΑΝΟΝΙΣΜΟΣ (ΕΟΚ) αριθ. 2190/90 ΤΗΣ ΕΠΙΤΡΟΠΗΣ

της 27ης Ιουλίου 1990

για την πώληση σε προκαθορισμένη τιμή μη μεταποιημένων σταφίδων στις βιομηχανίες απόσταξης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1202/90 (2), και ιδίως το άρθρο 8 παράγραφος 8,

τον κανονισμό (ΕΟΚ) αριθ. 1206/90 του Συμβουλίου της 7ης Μαΐου 1990 για τον καθορισμό των γενικών κανόνων του καθεστώτος ενισχύσεως στην παραγωγή στον τομέα των μεταποιημένων οπωροκηπευτικών (3), και ιδίως το άρθρο 6 παράγραφος 2,

Εκτιμώντας:

ότι το άρθρο 6 παράγραφος 2 του κανονισμού (ΕΟΚ) αριθ. 626/85 της Επιτροπής της 12ης Μαρτίου 1985 σχετικά με την αγορά, πώληση και αποθεματοποίηση μη μεταποιημένων σταφίδων και ξηρών σύκων από τους οργανισμούς αποθεματοποίησης (4), όπως τροποποιήθηκε τελευταία από τον κανονισμό (ΕΟΚ) αριθ. 862/90 (5), προβλέπει ότι τα προϊόντα που προορίζονται για ειδικές χρήσεις πωλούνται σε προκαθορισμένες τιμές ή στο πλαίσιο διαδικασίας δημοπρασίας·

ότι ο κανονισμός (ΕΟΚ) αριθ. 913/89 της Επιτροπής της 10ης Απριλίου 1989 για την πώληση μη μεταποιημένων σταφίδων από τους οργανισμούς αποθεματοποίησης για την παρασκευή αλκοόλης (6) προβλέπει ότι οι μη μεταποιημένες σταφίδες μπορούν να μεταπωληθούν σε προκαθορισμένη τιμή στις βιομηχανίες απόσταξης·

ότι οι ελληνικοί οργανισμοί αποθεματοποίησης κατέχουν περίπου 17 266 τόνους μη μεταποιημένων σταφίδων από τις εσοδείες 1985 και 1988· ότι τα προϊόντα αυτά πρέπει να προσφέρονται στις βιομηχανίες απόσταξης·

ότι η τιμή πώλησης πρέπει να καθορισθεί έτσι ώστε να αποφευχθεί οποιαδήποτε διατάραξη της κοινοτικής αγοράς αλκοόλης και αλκοολούχων ποτών·

ότι το ποσό της εγγύησης μεταποίησης που προβλέπεται στο άρθρο 2 παράγραφος 2 του κανονισμού (ΕΟΚ) αριθ. 913/89 πρέπει να καθορισθεί λαμβάνοντας υπόψη τη διαφορά μεταξύ της κανονικής τιμής αγοράς για τις σταφίδες και της τιμής πώλησης που καθορίζεται από τον παρόντα κανονισμό·

ότι ο κανονισμός (ΕΟΚ) αριθ. 914/89 της Επιτροπής (7), όπως τροποποιήθηκε από τον κανονισμό (ΕΟΚ) αριθ. 3790/89 (8), καθόρισε την πώληση σε προκαθορισμένη τιμή μη μεταποιημένων σταφίδων εσοδειών 1985 και 1986 στις βιομηχανίες απόσταξης· ότι τα αναφερόμενα στοιχεία έχουν ξεπεραστεί από την πραγματική κατάσταση· ότι, για διοικητικούς λόγους, πρέπει να ληφθούν υπόψη τα υπάρχοντα αποθέματα και οι τιμές και, κατά συνέπεια, να καταργηθεί ο εν λόγω κανονισμός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι ελληνικοί οργανισμοί αποθεματοποίησης που παρατίθενται στο παράρτημα προβαίνουν στην πώληση, κατ' ανώτατο όριο, 500 τόνων κορινθιακής σταφίδας συγκομιδής 1985 και 7 000 τόνων σουλτανίνας συγκομιδής 1988, σύμφωνα με τις διατάξεις των κανονισμών (ΕΟΚ) αριθ. 626/85 και (ΕΟΚ) αριθ. 913/89 σε τιμή:

- 11,3 Ecu ανά 100 χιλιόγραμμα καθαρού βάρους για την κορινθιακή και

- 9,3 Ecu ανά 100 χιλιόγραμμα καθαρού βάρους για τη σουλτανίνα.

2. Η εγγύηση μεταποίησης που αναφέρεται στο άρθρο 2 παράγραφος 2 του κανονισμού (ΕΟΚ) αριθ. 913/89 καθορίζεται σε 13,715 Ecu ανά 100 χιλιόγραμμα καθαρού βάρους για την κορινθιακή σταφίδα και σε 15 715 Ecu ανά 100 χιλιόγραμμα καθαρού βάρους για τη σουλτανίνα.

Άρθρο 2

1. Οι αιτήσεις αγοράς πρέπει να υποβάλλονται γραπτώς σε κάθε ελληνικό οργανισμό αποθεματοποίησης, στην έδρα της ΥΔΑΓΕΠ, Αχαρνών 241, Αθήνα.

2. Οι ενδιαφερόμενοι μπορούν να λάβουν πληροφορίες σχετικά με τις ποσότητες και τους τόπους αποθεματοποίησης, στις διευθύνσεις που αναφέρονται στο παράρτημα.

Άρθρο 3

1. Η αρμόδια αρχή φροντίζει ώστε να μην ξεπεραστεί η ποσότητα που προβλέπεται στο άρθρο 1 παράγραφος 1.

2. Οι οργανισμοί αποθεματοποίησης πληροφορούν, κάθε ηέρα, την αρμόδια αρχή σχετικά με τις αιτήσεις και τις ποσότητες που θεωρούνται παραδεκτές κατ' εφαρμογή του άρθρου 8 παράγραφος 1 του κανονισμού (ΕΟΚ) αριθ. 626/85. Για το σκοπό αυτό, η εν λόγω αρχή εγκρίνει τις αιτήσεις αγοράς πριν από την αποδοχή τους.

3. Αν οι αιτήσεις αγοράς υπερβαίνουν την ποσότητα που αναφέρεται στο άρθρο 1 παράγραφος 1, η αρμόδια αρχή κατανέμει τις διαθέσιμες ποσότητες με κλήρο.

Άρθρο 4

Ο κανονισμός (ΕΟΚ) αριθ. 914/89 καταργείται.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 27 Ιουλίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 119 της 11. 5. 1990, σ. 66.

(3) ΕΕ αριθ. L 119 της 11. 5. 1990, σ. 74.

(4) ΕΕ αριθ. L 72 της 13. 3. 1985, σ. 7.

(5) ΕΕ αριθ. L 90 της 5. 4. 1990, σ. 12.

(6) ΕΕ αριθ. L 97 της 11. 4. 1989, σ. 5.

(7) ΕΕ αριθ. L 97 της 11. 4. 1989, σ. 7.

(8) ΕΕ αριθ. L 367 της 16. 12. 1989, σ. 46.

ΠΑΡΑΡΤΗΜΑ

Κατάλογος των οργανισμών αποθεματοποίησης που αναφέρεται στο άρθρο 1 του παρόντος κανονισμού

ΣΟΥΛΤΑΝΙΝΑ

1. ΚΣΟΣ, Κανάρη 24, Αθήνα, Ελλάδα

2. Ένωση Γεωργικών Συνεταιρισμών Ηρακλείου Κρήτης, Ηράκλειο Κρήτης, Ελλάδα

3. Ένωση Γεωργικών Συνεταιρισμών Μεσσαράς, Μοίρες Ηρακλείου Κρήτης, Ελλάδα

4. Ένωση Γεωργικών Συνεταιρισμών Μονοφατσίου, Ασημί Ηρακλείου Κρήτης, Ελλάδα

5. Αγροτικός Συνεταιρισμός Κρουσσώνος, Κρουσσών Κρήτης, Ελλάδα

ΚΟΡΙΝΘΙΑΚΗ ΣΤΑΦΙΔΑ

1. ΑΣΟ, Μαιζώνος 241, Πάτρα, Ελλάδα

2. Ένωση Γεωργικών Συνεταιρισμών Ζακύνθου, Ζάκυνθος, Ελλάδα